HMPRO พุ่ง 4% โบรกฯแนะ “เก็งกำไร” ชี้ผ่านจุดต่ำสุดแล้ว ลุ้นผลงานครึ่งปีหลังฟื้น!
HMPRO พุ่ง 4% โบรกฯแนะ "เก็งกำไร" ชี้ผ่านจุดต่ำสุดแล้ว ลุ้นผลงานครึ่งปีหลังฟื้น!
6 ส.ค. 2563

ผู้สื่อข่าวรายงานว่า ราคาหุ้น บริษัท โฮม โปรดักส์ เซ็นเตอร์ จำกัด (มหาชน) หรือ HMPRO ณ เวลา 11.46 น. อยู่ที่ระดับ 16.70 บาท บวก 0.70 บาท หรือ 4.38% สูงสุดที่ระดับ 16.70 บาท ต่ำสุดที่ระดับ 15.90 บาท ด้วยมูลค่าการซื้อขาย 518.77 ล้านบาท

ด้านนักวิเคราะห์ บล.ฟินันเซีย ไซรัส ระบุแนะนำ “เก็งกำไร” ราคาเป้าหมาย 16.50 บาทต่อหุ้น โดยคาดการณ์ว่ากำไรผ่านจุดต่ำสุดไปแล้วในไตรมาส 2/63 และจะฟื้นตัวอย่างมีนัยยะในช่วงครึ่งหลังของปีนี้หลังคลาย Lockdown รวมถึงได้ประโยชน์จากการซ่อมแซมบ้านหลังน้ำท่วมในภาคเหนือและอีสาน
ขณะที่ล่าสุด Same Store Sales Growth หรือการเติบโตของสาขาเดิมเดือน ก.ค. พลิกมาเป็นบวกได้อ่อนๆ 2-3% จากปีก่อน ทำให้คาดกำไรไตรมาส 3/63 จะโตทั้งจากไตรมาสก่อนและช่วงเดียวกันของปีก่อน
อย่างไรก็ตาม คาดกำไรปี 2563 หดตัว -20% จากปีก่อน แต่จะกลับมาเติบโต +25% ในปี 2564